b'\n_START_ARTICLE_\nJovianas\n_START_SECTION_\nI\xc5\xa1kilimas\n_START_PARAGRAPH_\nJovianas gim\xc4\x97 331 m. Jo t\xc4\x97vas Varonianas buvo Konstancijaus II imperatori\xc5\xa1kosios sargybos vadas (Domesticus). Jis prisijung\xc4\x97 prie sargybos ir pasiek\xc4\x97 t\xc4\x97vo rang\xc4\x85. Jovianas lyd\xc4\x97jo Julian\xc4\x85 \xc4\xaf Mesopotamij\xc4\x85 kare su sasanid\xc5\xb3 karaliumi \xc5\xa0apuru II. Po Samaros m\xc5\xab\xc5\xa1io rom\xc4\x97nai tur\xc4\x97jo b\xc4\x97gti nuo didesni\xc5\xb3 pers\xc5\xb3 paj\xc4\x97g\xc5\xb3. Per atsitraukim\xc4\x85 imperatorius Julianas buvo mirtinai su\xc5\xbeeistas ir mir\xc4\x97 363 m. bir\xc5\xbeelio 26 d. Kit\xc4\x85 dien\xc4\x85 garbaus am\xc5\xbeiaus Ryt\xc5\xb3 pretorij\xc5\xb3 prefektas Saturninijus Sekundas Salucijus atsisak\xc4\x97 sosto ir armija i\xc5\xa1rinko Jovian\xc4\x85. \xc5\xa0is pasirinkimas suk\xc4\x97l\xc4\x97 \xc5\xa1ok\xc4\x85: Amianas Marcelinas teigia, kad jis buvo sumai\xc5\xa1ytas su kitu Jovianu, kuris irgi dalyvavo rinkimuose ar kariai sumai\xc5\xa1\xc4\x97 jo vard\xc4\x85 su mirusio imperatoriaus ir paman\xc4\x97, kad \xc5\xa1is atsigavo. L<inksmumas ir nuolaid\xc5\xbeiavimas savo \xc4\xafdoms buvo pagrindin\xc4\x97 naujojo imperatoriaus rekomendacija._NEWLINE_Jovianas buvo krik\xc5\xa1\xc4\x8dionis, tad panaikino jo pirmtako \xc4\xafvest\xc4\x85 pagonyb\xc4\x99. Atvyk\xc4\x99s \xc4\xaf Antiochij\xc4\x85 jis at\xc5\xa1auk\xc4\x97 Juliano ediktus nukreiptus prie\xc5\xa1 krik\xc5\xa1\xc4\x8dionis. Konstantino I labaras v\xc4\x97l tapo rom\xc4\x97n\xc5\xb3 armijos simboliu. Jis i\xc5\xa1leido tolerancijos edikt\xc4\x85: magi\xc5\xa1kos apeigos u\xc5\xbedraustos, bet \xc5\xbemon\xc4\x97s patys gal\xc4\x97jo pasirinkti religij\xc4\x85.\n_START_SECTION_\nValdymas\n_START_PARAGRAPH_\nKit\xc4\x85 ryt\xc4\x85 po kar\xc5\xabnavimo Jovianas prat\xc4\x99s\xc4\x97 atsitraukim\xc4\x85. Nors persekiota pers\xc5\xb3 rom\xc4\x97n\xc5\xb3 armija pasiek\xc4\x97 Dur\xc4\x85 ant Tigro kranto. \xc4\x8cia ji sustojo tik\xc4\x97damasi gr\xc4\xaf\xc5\xbeti \xc4\xaf imperij\xc4\x85 kitoje up\xc4\x97s pus\xc4\x97je. Kai bandymas nutiesti tilt\xc4\x85 nepavyko, Jovianas buvo priverstas priimti \xc5\xbeeminan\xc4\x8dias pers\xc5\xb3 taikos sutarties s\xc4\x85lygas. Gibonas teigia, kad rom\xc4\x97nai tur\xc4\x97jo pakankamai maisto atsarg\xc5\xb3 nusigauti iki savo miesto Korduenos 100 myli\xc5\xb3 \xc4\xaf \xc5\xa1iaur\xc4\x99, jei Jovianas b\xc5\xabt\xc5\xb3 veik\xc4\x99s greitai. Ta\xc4\x8diau jis dels\xc4\x97, atsargos i\xc5\xa1seko ir teko nusileisti \xc5\xa0ap\xc5\xabrui II. U\xc5\xbe galimyb\xc4\x99 netrukdomai atsitraukti rom\xc4\x97nai atidav\xc4\x97 penkias provincijas \xc4\xaf rytus nuo Tigro, kurias u\xc5\xbe\xc4\x97m\xc4\x97 Galerijus 298 m., Diokletiano u\xc5\xbeimtas sritis, Nisibio Castra Maurorum ir Singaros tvirtoves. Rom\xc4\x97nai atsisak\xc4\x97 savo interes\xc5\xb3 Arm\xc4\x97nijos karalyst\xc4\x97je pers\xc5\xb3 naudai. Arm\xc4\x97nijos karalius Ar\xc5\xa1akas II tur\xc4\x97jo ateity likti neutralus ir atiduoti tam tikras teritorijas persams. Taikos sutartis buvo laikoma labai g\xc4\x97dinga ir Jovianas greitai prarado populiarum\xc4\x85. Antiochijos, kuri atsid\xc5\xabr\xc4\x97 pasienyje su Persija, pilie\xc4\x8di\xc5\xb3 nepasitenkinimas ir \xc4\xaf\xc5\xbeeidin\xc4\x97jimai, privert\xc4\x97 imperatori\xc5\xb3 apleisti miest\xc4\x85._NEWLINE_Jovianas i\xc5\xa1vyko \xc4\xaf Konstantinopol\xc4\xaf sustiprinti vald\xc5\xbei\xc4\x85 ir sustojo tik Tarse palaidoti Julian\xc4\x85. Kelyje jis pri\xc4\x97m\xc4\x97 vakarini\xc5\xb3 provincij\xc5\xb3 atstov\xc5\xb3 param\xc4\x85 ir ryte buvo rastas negyvas savo palapin\xc4\x97je Dadastanoje pusiaukelyje tarp Ankyros ir Nik\xc4\x97jos. Oficiali jo mirties prie\xc5\xbeastis buvo gryb\xc5\xb3 ir vyno perteklius arba smalk\xc4\x97s nuo \xc5\xa1ildytuvo. Jovianas buvo palaidotas \xc5\xa0v. apa\xc4\xaftal\xc5\xb3 ba\xc5\xbeny\xc4\x8dioje Konstantinopolyje.'